2014. gada NBA drafts
2014. gada NBA drafts notika 2014. gada 26. jūnijā Barclays Center Bruklinā, Ņujorkā, ASV. Šajā ceremonijā NBA klubi izraugās ASV universitāšu basketbolistus, kā arī citus draftam pieteikušos spēlētājus. 20. maijā notikušajā NBA drafta loterijā uzvarēja Klīvlendas "Cavaliers", kas deva klubam iespēju izdarīt pirmo izvēli draftā. Ar pirmo numuru viņi izraudzījās Kanādas basketbolistu Endrū Viginsu. Draftam bija pieteikušies arī trīs Latvijas spēlētāji: Iļja Gromovs, Kristaps Porziņģis un Ojārs Siliņš. Tomēr vēlāk Gromovs un Porziņģis atsauca dalību, savukārt Siliņš netika izvēlēts draftā. Drafta pirmajā kārtā NBA simboliski draftēja Aiseju Ostinu, kam dažas dienas pirms drafta, kurā viņam tika paredzēta draftēšana, tika atklāts Marfāna sindroms.